讀荘子內篇
作者：謝薖
朝代：宋

paragraphs: 經春十日雨，却掃門無車。
伏枕夢鳴轂，淙琤行溜渠。
端坐發深省，妙香浮素裾。
盥濯披陳編，諷誦臨前除。
陳編爲何誰，漆園傲吏書。
奇辭通諔詭，空語極虚無。
得意榮辱境，脫身憂患餘。
胸中灌頂句，身上如意珠。
逍遥有妙處，領略歸一途。
塵影閱千世，風波連九區。
投足寄其間，鼎鼎一何愚。
儻同蓬蒿鷃，勿笑溟海魚。